
Az in vitro fertilizáció hatása Dns-metilációs mintázatra az utódokban

Kulcsszavak: mesterséges megtermékenyítés; DNS-metiláció; epigenetikai mintázat
Bevezetés: Az in vitro fertilizáció (IVF) során alkalmazott embriomanipulációk
befolyásolhatják az epigenetikai mintázatot, mivel ebben az időszakban zajlik a DNS
demetilációja és remetilációja. Az ebből eredő epigenetikai változások hatással lehetnek a
magzat fejlődésére és a gyermek hosszú távú egészségére.

Célkitűzés: Az IVF-el és spontán fogant újszülöttek DNS-metilációs mintázatának
összehasonlítása, valamint a metilációs mintázat eltérései és az újszülöttek születési
paraméterei közötti összefüggések feltárása.

Módszer: Jelen vizsgálatban 16 IVF-fel és 16 spontán fogant újszülött nyálmintájából
határoztuk meg a DNS-metilációs mintázatot Illumina iScan microarray technológiával. Az
anyák terhesség előtti testparamétereit (testsúly, testmagasság) kérdőíves módszerrel
gyűjtöttük. Az újszülötteknél a születést követően testsúlyt, testhosszúságot és
derékkörfogatot mértünk. A két csoport közötti különbségek statisztikai elemzéséhez
kétmintás t-próbát alkalmaztunk.

Eredmények: Nem találtunk szignifikáns különbséget az anyák várandósság előtti
testparaméterei és a szüléskor betöltött terhességi hetek között a két csoportban. Az IVF és
spontán fogant újszülöttek között 2899 differenciálisan metilált CpG-helyet azonosítottunk
(p<0,01), amelyek 95%-a hipermetilált, míg 5%-a hipometilált volt az IVF csoportban.
Szigorúbb statisztikai küszöb (p<0,0001) alkalmazásával két gén (ANKRD13C, ZNF780B)
promóter régiójában magasabb, míg kilenc gén (KCNQ4, PTPRG-AS1, ADGRA3, SLIT2,
DMXL1, MAML2, TMEM132D, EDNRB-AS1, SRCIN1) promóter régiójában alacsonyabb
metilációt detektáltunk az IVF csoportban. Az Ingenuity Pathway Analysis alapján ezek a
gének fejlődési rendellenességek, anyagcsere-betegségek, neurológiai és kardiovaszkuláris
megbetegedések, valamint daganatok kialakulásában játszanak szerepet. Az újszülöttek
testparamétereiben nem mutatkozott szignifikáns különbség a két csoport között.

Következtetés: Eredményeink alapján az IVF eljárás befolyásolja az utódok DNS-metilációs
mintázatát, azonban ezek az eltérések nem mutattak összefüggést az újszülöttek születési
paramétereivel. A gyermekek további nyomonkövetése szükséges, ezen metilációs eltérések
hosszútávú egészséget befolyásoló hatásának felmérése céljából.



